DEĊIŻJONI TAL-KUMMISSJONI
tal-21 ta' Marzu 2006
li temenda d-Deċiżjoni 97/245/KE, Euratom li tistabbilixxi l-arranġamenti għat-trażmissjoni ta' l-informazzjoni lill-Kummissjoni mill-Istati Membri taħt is-sistema tar-riżorsi proprji tal-Komunità
(innotifikata taħt dokument numru C(2006) 845)
(2006/246/KE, Euratom)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika,
Wara li kkunsidrat id-Deċiżjoni tal-Kunsill 2000/597/KE, Euratom, tad-29 ta' Settembru 2000, dwar is-sistema tar-riżorsi proprji tal-Komunitajiet Ewropej (1),
Wara li kkunsidrat ir-Regolament tal-Kunsill (KE, Euratom) Nru 1150/2000 tat-22 ta' Mejju 2000, li jimplimenta d-Deċiżjoni tal-Kunsill 2000/597/KE, Euratom, tad-29 ta' Settembru 2000, dwar is-sistema tar-riżorsi proprji tal-Komunitajiet Ewropej (2), u partikolarment it-tieni sottoparagrafu ta' l-Artikolu 6(4) tiegħu,
Wara li kkonsultat il-Kumitat Konsultattiv tar-Riżorsi Proprji,
Billi:
(1)
Id-Deċiżjoni tal-Kummissjoni 97/245/KE, Euratom (3) ġiet adottata sabiex tieħu f'kunsiderazzjoni l-emendi li r-Regolament (KE, Euratom) Nru 1355/96 (4) kien introduċa fir-Regolament tal-Kunsill (KEE, Euratom) Nru 1552/89 tad-29 ta' Mejju 1989 li jimplimenta d-Deċiżjoni 88/376/KEE, Euratom dwar is-sistema tar-riżorsi proprji tal-Komunitajiet (5). Għalhekk id-Deċiżjoni 97/245/KE, Euratom, stabbiliet il-proċeduri għat-trażmissjoni ta' ċertu informazzjoni mill-Istati Membri lill-Kummissjoni taħt is-sistema tar-riżorsi proprji tal-Komunità.
(2)
Ladarba r-Regolament (KEE, Euratom) Nru 1552/89 ġie kkonsolidat bir-Regolament (KE, Euratom) Nru 1150/2000, ir-referenzi għar-Regolament (KEE, Euratom) Nru 1552/89 li saru f'ċerti Annessi tad-Deċiżjoni 97/245/KE, Euratom għandhom jiġu emendati fl-interess taċ-ċarezza.
(3)
It-trattat li jistabbilixxi l-Komunità Ewropea tal-Faħam u l-Azzar (KEFA) skada fit-23 ta' Lulju 2002. B'konsegwenza ta' dan, m'għadhomx jeżistu d-dazji doganali li għandhom jibqgħu jiġu mniżżla fil-kontijiet bħala riżorsi proprji taħt dan it-Trattat.
(4)
Huwa xieraq li jittieħdu f'kunsiderazzjoni l-emendi introdotti bid-Deċiżjoni 2000/597/KE, Euratom, li ħadet post id-Deċiżjoni tal-Kunsill 94/728/KE, Euratom (6), partikolarment f'dak li għandu x'jaqsam ma' l-aġġustament tar-rata ta' ħlas biex jiġu kopruti l-ispejjeż marbuta mar-riżorsi proprji imsejħin “tradizzjonali”. Għalhekk, id-Deċiżjoni 2000/597/KE, Euratom stabbiliet rata ta' tnaqqis ġdida ta' 25 % minbarra għall-ammonti li kellhom ikunu disponibbli qabel it-28 ta' Frar 2001 u li għalihom l-Istati Membri għadhom iżommu 10 % ta' l-ammonti.
(5)
Huwa xieraq li jittieħdu f'kunsiderazzjoni l-obliggi l-ġodda ta' informazzjoni li ġew introdotti fir-Regolament (KE, Euratom) Nru 1150/2000 bir-Regolament (KE, Euratom) Nru 2028/2004. Għalhekk, huwa stipulat li, flimkien mad-dikjarazzjoni ta' l-aħħar kwart tas-sena, l-Istati Membri għandhom jissottomettu stima ta' l-ammont totali ta' drittijiet imniżżlin fil-kont separat fl-aħħar ta' kull eżerċizzju, li l-irkupru tiegħu jkun inċert. Bl-istess mod, l-Istati Membri għandhom l-obbligu li jsemmu l-ammonti ddikjarati jew meqjusa bħala li ma jistgħux jiġu rkuprati f'Anness mad-dikjarazzjoni ta' kull kwart ta' sena għall-kont separat.
(6)
Huwa xieraq li wieħed jibbenefika mill-esperjenza miksuba mill-Istati Membri fit-trażmissjoni tad-dikjarazzjonijiet tal-kontijiet imsemmija fl-Artikolu 6(3)(a) u (b) tar-Regolament (KE, Euratom) Nru 1150/2000 u li tittejjeb il-prezentazzjoni tal-formoli użati għal dan l-għan.
(7)
Għalhekk, id-Deċiżjoni 97/245/KE, Euratom għandha tiġi emendata kif xieraq.
(8)
Għandu jingħata tul ta' żmien xieraq biex jiġu applikati l-proċeduri ta' rappurtar għad-dikjarazzjonijiet emendati,
ADOTTAT DIN ID-DEĊIŻJONI:
Artikolu 1
Id-Deċiżjoni 97/245/KE, Euratom hija emendata kif ġej:
(a)
L-Annessi I, II u III għandhom ikunu sostitwiti bit-test li jinsab fl-Anness I ta' din id-Deċiżjoni.
(b)
L-Anness III (a), li jinsab fl-Anness II ta' din id-Deċiżjoni, għandu jitqiegħed wara l-Anness III.
Artikolu 2
L-ewwel dikjarazzjonijiet li għandhom jiġu prodotti fuq il-mudelli li jinsabu fl-Annessi I u II għandhom ikunu l-ewwel dikjarazzjoni ta' kull xahar għal-Ġunju 2006 u d-dikjarazzjoni ta' kull kwart ta' sena għat-tieni kwart ta' l-2006.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fil-21 ta' Marzu 2006.